Asia T-128/17
Isabel Torné
vastaan
Euroopan komissio
Henkilöstö – Virkamiehet – Vuoden 2014 henkilöstösääntöuudistus – Henkilökohtaisista syistä myönnetty virkavapaus – Samanaikainen palvelussuhde väliaikaisena toimihenkilönä – Tiettyjä eläkeoikeuksien laskentaa koskevia yksityiskohtaisia sääntöjä koskevat siirtymätoimenpiteet – Ennakollista päätöstä koskeva pyyntö – Virkamiehelle vastainen toimi – Siirtymätoimenpiteiden tarkoitus – Henkilöllinen soveltaminen – Palvelukseentulo
Tiivistelmä – Unionin yleisen tuomioistuimen tuomio (kolmas jaosto) 14.12.2018
1.      Henkilöstökanne – Virkamiehelle vastainen toimi – Käsite – Hallinnon muistio, jossa otetaan selvästi kantaa asianomaisen eläkeoikeuksien vuotuisen karttumaprosentin ja eläkeiän muuttumiseen, on virkamiehelle vastainen toimi
(Henkilöstösääntöjen 90 artiklan 2 kohta)
2.      Toimielinten säädökset, päätökset ja muut toimet – Ajallinen soveltamisala – Uuden säännön välitön soveltaminen vanhan säännön voimassa ollessa syntyneen tilanteen tulevaisuudessa ilmeneviin vaikutuksiin – Asetuksella N:o 1023/2013 voimaan saatettu henkilöstösääntöjen uusi 77 artikla – Soveltaminen eläkeoikeuksiin, jotka vastaavat uusien sääntöjen alaisuudessa suoritettua palvelua ja eläkkeelle siirtymisiin, jotka ovat tapahtuneet uusien sääntöjen voimaantulon jälkeen
(Henkilöstösääntöjen liitteessä X oleva 77 artikla, sellaisena kuin se on muutettuna asetuksella N:o 1023/2013)
3.      Virkamiehet – Eläkkeet – Eläkeoikeuksien laskentaa koskevat yksityiskohtaiset säännöt – Asetuksen N:o 1023/2013 siirtymäsäännökset – Palvelukseentulon käsite – Suppea tulkinta – Rajat
(Henkilöstösääntöjen liitteessä XIII oleva 21 ja 22 artikla, sellaisena kuin ne ovat muutettuina asetuksella N:o 1023/2013; muuhun henkilöstöön sovellettavien palvelussuhteen ehtojen 1 artiklan 1 kohta)
1.      Henkilölle vastaisina toimina voidaan pitää vain toimia, joilla on sitovia oikeusvaikutuksia, jotka vaikuttavat suoraan ja välittömästi niiden, joita asia koskee, oikeusasemaan muuttaen myös selvästi näiden oikeusasemaa.
Näin ollen muistiolla, jossa otetaan selvästi kantaa asianomaisen eläkeoikeuksien vuotuisen karttumaprosentin ja eläkeiän muuttumiseen, kun siinä vahvistetaan kantajan palvelukseentulopäivä henkilöstösääntöjen ja muuhun henkilöstöön sovellettavien palvelussuhteen ehtojen muuttamisesta annetussa asetuksessa N:o 1023/2013 säädetyn siirtymäjärjestelyn soveltamisen kannalta, on oikeusvaikutuksia, jotka vaikuttavat kantajan hallinnolliseen tilanteeseen välittömästi ja lopullisesti sen vuoksi, että tällä päätöksellä toimielin sulkee kantajan henkilöstösääntöjen liitteessä XIII olevilla 21 ja 22 artiklalla käyttöön otetun siirtymäjärjestelyn ulkopuolelle ja soveltaa häneen eläkeoikeuksien vuotuista karttumaprosenttia ja eläkeikää, sellaisina kuin näitä muutettiin vuoden 2014 uudistuksella. Tästä seuraa, että tällainen muistio on henkilöstösääntöjen 90 artiklan 2 kohdassa tarkoitettu asianomaiselle vastainen toimi, eikä sen voida katsoa sisältävän pelkkiä tietoja eläkeoikeuksia ja niiden laskentatapaa koskevien henkilöstösäännösten säännösten ulottuvuudesta vuoden 2014 uudistuksen voimaantulon jälkeen.
(ks. 43–45, 48, 49 ja 52 kohta)
2.      Kaikkia lainsäädännön muutoksia sovelletaan lähtökohtaisesti kumotun lainsäädännön voimassa ollessa syntyneiden tilanteiden tuleviin vaikutuksiin, jollei lainsäätäjä ole säätänyt tästä nimenomaista poikkeusta. Asia on toisin tilanteissa, jotka ovat syntyneet ja lopullisesti toteutuneet saavutettuja oikeuksia luoneen aiemman säännöstön voimassa ollessa.
Siltä osin kuin on kyse henkilöstösääntöjen uuden 77 artiklan, sellaisena kuin se on muutettuna asetuksella N:o 1023/2013, ajallisesta soveltamisalasta, tämän artiklan välitön soveltaminen ei voi olla oikeusvarmuuden ja taannehtivuuden kiellon periaatteiden vastaista.
Henkilöstösääntöjen uusi 77 artikla ei nimittäin vaikuta sen enempää ennen 1.1.2014 eli ennen artiklan voimaantuloa suoritetun palvelun perusteella 1,9 prosentin suuruisina saavutettuihin eläkeoikeuksiin kuin niiden virkamiesten ja toimihenkilöiden oikeuksiin, jotka ovat pyytänet päästä eläkkeelle lainmukaisessa 63 vuoden iässä ja joiden eläke on vahvistettiin ennen 1.1.2014 (henkilöstösääntöjen liitteessä XIII oleva 24 a artikla). Unionin lainsäätäjän vuoden 2014 uudistuksen yhteydessä käyttöön ottamien uusien sääntöjen soveltamisalaan voivat nimittäin kuulua vain tilanteet, jotka eivät uudistuksen voimaan tullessa olleet vielä lopullisesti muodostuneet, eli eläkeoikeudet, jotka vastaavat uusien sääntöjen alaisuudessa suoritettua palvelua, sekä 1.1.2014 jälkeen tapahtuneet eläkkeelle siirtymiset, siltä osin kuin on kyse virkamiehistä ja toimihenkilöistä, joihin ei sovelleta siirtymäjärjestelyä.
(ks. 71–73 kohta)
3.      Henkilöstösääntöjen, sellaisena kuin ne ovat muutettuina asetuksella N:o 1023/2013, liitteessä XIII olevassa 21 ja 22 artiklassa mainittua palvelukseentulon käsitettä, jota sovelletaan analogisesti muuhun henkilöstöön muuhun henkilöstöön sovellettavien palvelussuhteen ehtojen liitteessä olevan 1 artiklan 1 kohdan nojalla, tulkittaessa on otettava huomioon paitsi sanamuoto, jolla se on ilmaistu, myös tavoitteet, joihin henkilöstösäännöillä ja palvelussuhteen ehdoilla pyritään, sekä niillä käyttöön otettu järjestelmä, jonka osa tämä käsite on.
Tästä seuraa, että merkityksellisten siirtymäsäännösten suppea tulkinta sen vuoksi, että ne ovat poikkeus, ja niiden talousarviovaikutusten vuoksi, ei saa kuitenkaan olla ristiriidassa niiden tavoitteiden kanssa, joihin unionin lainsäätäjä pyrkii, eikä henkilöstösäännöillä ja palvelussuhteen ehdoilla käyttöön otetun järjestelmän kanssa, eikä niillä saa loukata ennen vuoden 2014 uudistuksen voimaantuloa ”palvelukseen otetun” henkilöstön kaikkien ryhmien saavutettuja etuja ja oikeutettuja odotuksia.
(ks. 79, 80 ja 91 kohta)